Samarqandda Konfutsiy instituti tashkil etiladi

Avval xabar berganimizdek, 9—10-sentabr kunlari Xitoy Xalq Respublikasi Raisi Si Szinpin yurtimizga tashrif buyurdi. Tashrif mobaynida ko‘plab sohalarda amalga oshirilishi rejalashtirilgan hamkorlik bitimlari imzolandi. Jumladan, ta’lim sohasida Samarqand shahrida Konfutsiy institutini tashkil etish bo‘yicha hamkorlik to‘g‘risidagi bitim bunga misol bo‘ladi.

UzPeport nashri qayd etishicha, o‘zbek yoshlari orasida xitoy tilini o‘rganishga bo‘lgan intilish yil sayin o‘sib bormoqda. Bu borada Toshkent shahrida 2005-yildan beri faoliyat ko‘rsatayotgan Konfutsiy institutining xizmati katta bo‘lmoqda. Mazkur institut ko‘plab yoshlarga xitoy tilining asoslarini o‘zlashtirish, Xitoyning o‘tmishi, madaniyati va zamonaviy taraqqiyoti bilan yaqindan tanishish uchun ajoyib imkoniyatlarni yaratmoqda. Endi bunday ta’lim markazi Samarqandda ham tashkil etiladi.
Toshkentdagi Konfutsiy nomidagi institutda har yili 350 dan ziyod tinglovchi saboq oladi. 2010-yilning iyun oyida Xitoy millatlar markaziy universitetining rus tili va Markaziy Osiyo xalqlari tillari fakultetida o‘zbek tili bo‘limi ochildi. 2012—2013-o‘quv yilidan boshlab Pekin chet tillar universitetida o‘zbek tili o‘qitilishi yo‘lga qo‘yildi, deb yozadi O‘zA.
Ma’lumotlarga ko‘ra, yaqin oylarda Shanxay shahrida buyuk o‘zbek shoiri va davlat arbobi Alisher Navoiyning haykali ochiladi.